title: 2008/274/ES: Rozhodnutie Rady zo 17. marca 2008 o uzavretí Dohody medzi Európskym spoločenstvom a Marockým kráľovstvom o určitých aspektoch leteckých služieb

text:
               29.3.2008

               SK

               Úradný vestník Európskej únie

               L 87/9

      ROZHODNUTIE RADY

   zo 17. marca 2008
   o uzavretí Dohody medzi Európskym spoločenstvom a Marockým kráľovstvom o určitých aspektoch leteckých služieb
   (2008/274/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 80 ods. 2 v spojení s článkom 300 ods. 2 prvým pododsekom prvou vetou a s článkom 300 ods. 3 prvým pododsekom,
   so zreteľom na návrh Komisie,
   so zreteľom na stanovisko Európskeho parlamentu (1),
   keďže:

               (1)

               Rada 5. júna 2003 poverila Komisiu otvorením rokovaní s tretími krajinami o nahradení určitých ustanovení v existujúcich bilaterálnych dohodách dohodou Spoločenstva.

               (2)

               Komisia v mene Spoločenstva prerokovala s Marockým kráľovstvom dohodu o určitých aspektoch leteckých služieb v súlade s dojednaniami a smernicami prílohy k rozhodnutiu Rady, ktoré Komisiu poveruje otvorením rokovaní s tretími krajinami o nahradení určitých ustanovení v existujúcich bilaterálnych dohodách dohodou Spoločenstva.

               (3)

               Táto dohoda bola v mene Európskeho spoločenstva podpísaná s výhradou jej neskoršieho uzavretia v súlade s rozhodnutím Rady 2006/953/ES (2).

               (4)

               Táto dohoda by sa mala schváliť,

         ROZHODLA TAKTO:
   Článok 1
   Dohoda medzi Európskym spoločenstvom a Marockým kráľovstvom o určitých aspektoch leteckých služieb sa v mene Spoločenstva schvaľuje.
   Článok 2
   Týmto sa predseda Rady poveruje určiť osobu(-y) splnomocnenú(-é) vykonať oznámenie uvedené v článku 8 ods. 1 dohody.

      V Bruseli 17. marca 2008

            Za Radu

            predseda

         I. JARC

      (1)  Stanovisko zo 16. mája 2006 (zatiaľ neuverejnené v úradnom vestníku).

      (2)  Ú. v. EÚ L 386, 29.12.2006, s. 17.


title: 2009/461/ES: Rozhodnutie Komisie z  12. júna 2009 o vymenovaní zástupcu Komisie do Správnej rady Európskej agentúry pre lieky

text:
               13.6.2009

               SK

               Úradný vestník Európskej únie

               L 150/20

      ROZHODNUTIE KOMISIE

   z 12. júna 2009
   o vymenovaní zástupcu Komisie do Správnej rady Európskej agentúry pre lieky
   (2009/461/ES)
   KOMISIA EURÓPSKYCH SPOLOČENSTIEV
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 726/2004 z 31. marca 2004, ktorým sa stanovujú postupy Spoločenstva pri povoľovaní liekov na humánne použitie a na veterinárne použitie a pri vykonávaní dozoru nad týmito liekmi a ktorým sa zriaďuje Európska agentúra pre lieky (1), a najmä na jeho článok 65,
   keďže:

               (1)

               V zmysle článku 65 nariadenia (ES) č. 726/2004 Správna rada Európskej agentúry pre lieky (ďalej len „agentúra“) má zahŕňať dvoch zástupcov Komisie.

               (2)

               Vzhľadom na to, že súčasné funkčné obdobie zástupcu Komisie a náhradníka z Generálneho riaditeľstva pre podnikanie a priemysel sa končí 2. júna 2009, je potrebné, aby bol z Generálneho riaditeľstva pre podnikanie a priemysel vymenovaný člen správnej rady agentúry a náhradník, ktorý tohto člena zastúpi v jeho neprítomnosti a bude za neho hlasovať,

         ROZHODLA TAKTO:
   Článok 1
   Zástupcom Komisie v Správnej rade Európskej agentúry pre lieky má byť osoba, ktorá zastáva túto pracovnú pozíciu a vykonáva tieto funkcie:

               a)

               generálny riaditeľ Generálneho riaditeľstva pre podnikanie a priemysel.

         Náhradným zástupcom má byť osoba, ktorá zastáva túto pracovnú pozíciu a vykonáva tieto funkcie:

               b)

               riaditeľ na čele riaditeľstva, ktoré je zodpovedné za povoľovanie liekov na základe pracovného programu Generálneho riaditeľstva pre podnikanie a priemysel.

         Článok 2
   Toto rozhodnutie sa vzťahuje na osoby, ktoré zastávajú pracovné pozície uvedené v článku 1, a to aj dočasne, v deň prijatia tohto rozhodnutia, alebo na zástupcov týchto osôb na uvedených miestach.
   Článok 3
   Generálny riaditeľ Generálneho riaditeľstva pre podnikanie a priemysel informuje výkonného riaditeľa Európskej agentúry pre lieky o menách osôb zastávajúcich pracovné pozície uvedené v článku 1 a o prípadných zmenách na týchto pozíciách.

      V Bruseli 12. júna 2009

            Za Komisiu

         Günter VERHEUGEN

            podpredseda

      (1)  Ú. v. EÚ L 136, 30.4.2004, s. 1.


title: Rozhodnutie Rady 2014/480/SZBP z 21. júla 2014 , ktorým sa mení rozhodnutie 2010/413/SZBP o reštriktívnych opatreniach voči Iránu

text:
               21.7.2014

               SK

               Úradný vestník Európskej únie

               L 215/4

         ROZHODNUTIE RADY 2014/480/SZBP
   z 21. júla 2014,
   ktorým sa mení rozhodnutie 2010/413/SZBP o reštriktívnych opatreniach voči Iránu
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   keďže:

               (1)

               Rada 26. júla 2010 prijala rozhodnutie 2010/413/SZBP (1) o reštriktívnych opatreniach voči Iránu.

               (2)

               Čína, Francúzsko, Nemecko, Ruská federácia, Spojené kráľovstvo a Spojené štáty s podporou vysokej predstaviteľky Únie pre zahraničné veci a bezpečnostnú politiku dosiahli 24. novembra 2013 dohodu s Iránom o spoločnom akčnom pláne, v ktorom sa vytýčil postup, ako dosiahnuť dlhodobé a komplexné riešenie iránskej jadrovej otázky. Dohodlo sa, že prvým krokom v rámci procesu, ktorý povedie k tomuto komplexnému riešeniu, budú prvé vzájomne dohodnuté opatrenia, ktoré prijmú obe strany na obdobie šiestich mesiacov a ktoré bude možné vzájomnou dohodou predĺžiť.

               (3)

               V rámci tohto prvého kroku by mal Irán prijať niekoľko dobrovoľných opatrení, ktoré sa uvádzajú v spoločnom akčnom pláne. V reakcii na to by sa mali prijať viaceré dobrovoľné opatrenia, ktoré by v prípade Únie zahŕňali pozastavenie uplatňovania reštriktívnych opatrení týkajúcich sa zákazu poskytovania poistenia a zaistenia, ako aj prepravy iránskej ropy, zákazu dovozu, nákupu alebo prepravy iránskych petrochemických produktov a poskytovania súvisiacich služieb a zákazu obchodu so zlatom a vzácnymi kovmi s iránskou vládou, jej verejnými orgánmi a Iránskou centrálnou bankou alebo osobami a subjektmi, ktoré konajú v ich mene. Pozastavenie uplatňovania týchto reštriktívnych opatrení by malo trvať šesť mesiacov, počas ktorých by sa museli plniť príslušné zmluvy.

               (4)

               V spoločnom akčnom pláne sa tiež stanovuje desaťnásobné zvýšenie limitov pre prevod finančných prostriedkov do Iránu a z neho.

               (5)

               Rada prijala 20. januára 2014 rozhodnutie 2014/21/SZBP (2), ktorým sa mení rozhodnutie 2010/413/SZBP na účely vykonávania ustanovení týkajúcich sa reštriktívnych opatrení uvedených v spoločnom akčnom pláne.

               (6)

               Čína, Francúzsko, Nemecko, Ruská federácia, Spojené kráľovstvo a Spojené štáty s podporou vysokej predstaviteľky Únie pre zahraničné veci a bezpečnostnú politiku dosiahli 19. júla 2014 dohodu s Iránom o predĺžení vykonávania opatrení uvedených v spoločnom akčnom pláne do 24. novembra 2014.

               (7)

               Pozastavenie uplatňovania reštriktívnych opatrení uvedených v spoločnom akčnom pláne by sa preto malo predĺžiť do 24. novembra 2014. Príslušné zmluvy by sa museli plniť počas tohto obdobia.

               (8)

               Rozhodnutie 2010/413/SZBP by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Článok 26a rozhodnutia 2010/413/SZBP sa nahrádza takto:

      „Článok 26a
      1.   Zákaz stanovený v článku 3a ods. 1 sa pozastavuje do 24. novembra 2014, pokiaľ ide o prepravu iránskej ropy.
      2.   Zákaz stanovený v článku 3a ods. 2 sa pozastavuje do 24. novembra 2014, pokiaľ ide o poskytovanie poistenia a zaistenia týkajúceho sa dovozu, nákupu alebo prepravy iránskej ropy.
      3.   Zákaz stanovený v článku 3b sa pozastavuje do 24. novembra 2014.
      4.   Zákaz stanovený v článku 4c sa pozastavuje do 24. novembra 2014, pokiaľ ide o zlato a vzácne kovy.
      5.   V článku 10 ods. 3 sa písmená a), b) a c) nahrádzajú do 24. novembra 2014 týmito písmenami:

                  ‚a)

                  prevody súvisiace s transakciami týkajúcimi sa potravín, zdravotnej starostlivosti, medicínskeho vybavenia alebo s transakciami na poľnohospodárske alebo humanitárne účely v hodnote nižšej ako 1 000 000 EUR, ako aj prevody súvisiace s osobnými remitenciami v hodnote nižšej ako 400 000 EUR sa vykonávajú bez akéhokoľvek predchádzajúceho povolenia; prevod sa oznámi príslušnému orgánu dotknutého členského štátu, ak je vyšší ako 10 000 EUR;

                  b)

                  prevody súvisiace s transakciami týkajúcimi sa potravín, zdravotnej starostlivosti, medicínskeho vybavenia alebo s transakciami na poľnohospodárske alebo humanitárne účely v hodnote vyššej ako 1 000 000 EUR, ako aj prevody súvisiace s osobnými remitenciami v hodnote vyššej ako 400 000 EUR podliehajú predchádzajúcemu povoleniu príslušného orgánu dotknutého členského štátu. Príslušný členský štát informuje ostatné členské štáty o každom udelenom povolení;

                  c)

                  každý iný prevod v hodnote vyššej ako 100 000 EUR podlieha predchádzajúcemu povoleniu príslušného orgánu dotknutého členského štátu. Príslušný členský štát informuje ostatné členské štáty o každom udelenom povolení.‘

            6.   V článku 10 ods. 4 sa písmená b) a c) nahrádzajú do 24. novembra 2014 týmito písmenami:

                  ‚b)

                  akýkoľvek iný prevod v hodnote nižšej ako 400 000 EUR sa vykonáva bez akéhokoľvek predchádzajúceho povolenia; prevod sa oznámi príslušnému orgánu dotknutého členského štátu, ak je jeho hodnota vyššia ako 10 000 EUR;

                  c)

                  akýkoľvek iný prevod v hodnote vyššej ako 400 000 EUR podlieha predchádzajúcemu povoleniu príslušného orgánu dotknutého členského štátu. Pokiaľ príslušný orgán dotknutého členského štátu v lehote štyroch týždňov nevznesie námietky, považuje sa povolenie za udelené v uvedenej lehote. Príslušný členský štát informuje ostatné členské štáty o každom zamietnutom povolení.‘

            7.   Zákazy stanovené v článku 18b sa pozastavujú do 24. novembra 2014.
      8.   V prípade ministerstva ropného priemyslu uvedeného v prílohe II sa zákazy stanovené v článku 20 ods. 1 písm. b) a c) a v článku 20 ods. 2 pozastavujú do 24. novembra 2014, pokiaľ je to nevyhnutné na plnenie zmlúv na dovoz alebo nákup iránskych petrochemických produktov do 24. novembra 2014.“

   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 21. júla 2014

            Za Radu

            predseda

         S. GOZI

      (1)  Ú. v. EÚ L 195, 27.7.2010, s. 39.

      (2)  Rozhodnutie Rady 2014/21/SZBP z 20. januára 2014, ktorým sa mení rozhodnutie Rady 2010/413/SZBP o reštriktívnych opatreniach voči Iránu (Ú. v. EÚ L 15, 20.1.2014, s. 22).


title: 2013/544/EÚ, Euratom: Rozhodnutie Európskeho parlamentu zo 17. apríla 2013 o účtovnej závierke týkajúcej sa všeobecného rozpočtu Európskej únie za rozpočtový rok 2011, oddiel III – Komisia

text:
               16.11.2013

               SK

               Úradný vestník Európskej únie

               L 308/116

         ROZHODNUTIE EURÓPSKEHO PARLAMENTU
   zo 17. apríla 2013
   o účtovnej závierke týkajúcej sa všeobecného rozpočtu Európskej únie za rozpočtový rok 2011, oddiel III – Komisia
   (2013/544/EÚ, Euratom)
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2011 (1),

               —

               so zreteľom na konsolidovanú ročnú účtovnú závierku Európskej únie za rozpočtový rok 2011 [COM(2012) 436 – C7-0224/2012] (2),

               —

               so zreteľom na správu Komisie o následných opatreniach k rozhodnutiam o udelení absolutória za rozpočtový rok 2010 [COM(2012) 585] a na pracovné dokumenty útvarov Komisie pripojené k uvedenej správe [SWD(2012) 340 a SWD(2012) 330],

               —

               so zreteľom na oznámenie Komisie zo 6. júna 2012 s názvom Súhrn výsledkov Komisie v oblasti riadenia za rok 2011 [COM(2012) 281],

               —

               so zreteľom na výročnú správu Komisie o vnútorných auditoch vykonaných v roku 2011, pre orgán udeľujúci absolutórium [COM(2012) 563] a pracovný dokument útvarov Komisie pripojený k uvedenej správe [SWD(2012) 283],

               —

               so zreteľom na výročnú správu Dvora audítorov o plnení rozpočtu za rozpočtový rok 2011 spolu s odpoveďami inštitúcií (3) a na osobitné správy Dvora audítorov,

               —

               so zreteľom na vyhlásenie o vierohodnosti (4) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2011 v súlade s článkom 287 Zmluvy o fungovaní Európskej únie,

               —

               so zreteľom na odporúčanie Rady z 12. februára 2013 o udelení absolutória Komisii za plnenie rozpočtu za rozpočtový rok 2011 (05752/2013 – C7-0038/2013),

               —

               so zreteľom na odporúčanie Rady z 12. februára 2013 o udelení absolutória výkonným agentúram za plnenie rozpočtu za rozpočtový rok 2011 (05754/2013 – C7-0039/2013),

               —

               so zreteľom na články 317, 318 a 319 Zmluvy o fungovaní Európskej únie a článok 106a Zmluvy o Euratome,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 55, 145, 146 a 147,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (6), a najmä na jeho články 62, 164, 165 a 166,

               —

               so zreteľom na nariadenie Rady (ES) č. 58/2003 z 19. decembra 2002, ktoré stanovuje štatút výkonných orgánov, ktorým majú byť zverené niektoré úlohy v rámci riadenia programov Spoločenstva (7), a najmä na jeho článok 14 ods. 2 a 3,

               —

               so zreteľom na článok 76 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanoviská príslušných výborov (A7-0116/2013),

               1.

               schvaľuje účtovnú závierku týkajúcu sa všeobecného rozpočtu Európskej únie za rozpočtový rok 2011;

               2.

               uvádza svoje poznámky v uznesení, ktoré je neoddeliteľnou súčasťou rozhodnutí o absolutóriu za plnenie všeobecného rozpočtu Európskej únie za rozpočtový rok 2011, oddiel III – Komisia a výkonné agentúry, a vo svojom uznesení zo 17. apríla 2013 o osobitných správach Dvora audítorov v súvislosti s absolutóriom Komisii za rok 2011 (8);

               3.

               poveruje svojho predsedu, aby postúpil toto rozhodnutie Rade, Komisii, Súdnemu dvoru Európskej únie, Dvoru audítorov a Európskej investičnej banke a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ L 68, 15.3.2011.

      (2)  Ú. v. EÚ C 348, 14.11.2012, s. 1.

      (3)  Ú. v. EÚ C 344, 12.11.2012, s. 1.

      (4)  Ú. v. EÚ C 348, 14.11.2012, s. 130.

      (5)  Ú. v. ES L 248, 16.9.2002, s. 1.

      (6)  Ú. v. EÚ L 298, 26.10.2012, s. 1.

      (7)  Ú. v. ES L 11, 16.1.2003, s. 1.

      (8)  Prijaté texty, P7_TA(2013)0123 (pozri stranu 68 tohto úradného vestníka).


title: Rozhodnutie Rady (EÚ) 2017/1191 zo 16. júna 2017, ktorým sa zrušuje rozhodnutie 2014/56/EÚ o existencii nadmerného deficitu v Chorvátsku

text:
               5.7.2017

               SK

               Úradný vestník Európskej únie

               L 172/8

         ROZHODNUTIE RADY (EÚ) 2017/1191
   zo 16. júna 2017,
   ktorým sa zrušuje rozhodnutie 2014/56/EÚ o existencii nadmerného deficitu v Chorvátsku
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 126 ods. 12,
   so zreteľom na odporúčanie Európskej komisie,
   keďže:

               (1)

               Rada na základe odporúčania Komisie rozhodla 28. januára 2014 rozhodnutím 2014/56/EÚ (1) podľa článku 126 ods. 6 zmluvy, že v Chorvátsku existuje nadmerný deficit. Rada poukázala na to, že deficit verejných financií plánovaný na rok 2014 predstavoval 5,5 % HDP, čím prekročil referenčnú hodnotu 3 % HDP stanovenú v zmluve. Hrubý verejný dlh mal podľa predpovede dosiahnuť úroveň 62 % HDP v roku 2014, teda prekročiť referenčnú hodnotu 60 % HDP stanovenú v zmluve.

               (2)

               V súlade s článkom 126 ods. 7 zmluvy a článkom 3 ods. 4 nariadenia Rady (ES) č. 1467/97 (2) Rada na základe odporúčania Komisie 28. januára 2014 adresovala Chorvátsku odporúčanie, aby najneskôr do roku 2016 odstránilo nadmerný deficit.

               (3)

               Komisia 2. júla 2014 dospela k záveru, že Chorvátsko prijalo účinné opatrenia v súlade s odporúčaním Rady z 28. januára 2014 prijatým podľa článku 126 ods. 7 zmluvy.

               (4)

               V súlade s článkom 4 Protokolu o postupe pri nadmernom deficite, ktorý je pripojený k zmluvám, Komisia poskytuje štatistické údaje na účely uplatňovania tohto postupu. Ako súčasť uplatňovania uvedeného protokolu majú členské štáty oznamovať štatistické údaje o deficite verejných financií a verejnom dlhu, ako aj o iných súvisiacich ukazovateľoch, dvakrát ročne, a to pred 1. aprílom a pred 1. októbrom, v súlade s článkom 3 nariadenia Rady (ES) č. 479/2009 (3).

               (5)

               Rada má na základe oznámených štatistických údajov prijať rozhodnutie o zrušení rozhodnutia o existencii nadmerného deficitu. Okrem toho by sa rozhodnutie o existencii nadmerného deficitu malo zrušiť len vtedy, keď Komisia vo svojich prognózach uvádza, že deficit v prognózovanom období neprekročí referenčnú úroveň 3 % HDP stanovenú v zmluve a pomer dlhu spĺňa výhľadový prvok referenčnej hodnoty pre znižovanie dlhu (4).

               (6)

               Na základe údajov, ktoré poskytla Komisia (Eurostat) v súlade s článkom 14 nariadenia (ES) č. 479/2009 v nadväznosti na oznámenie Chorvátska z apríla 2016 a na základe konvergenčného programu na roky 2017 – 2020 a prognózy Komisie z jari 2017 sú oprávnené tieto závery:

                           —

                           Deficit verejných financií dosiahol v roku 2016 úroveň 0,8 % HDP v porovnaní s úrovňou 3,4 % HDP v roku 2015. Toto zlepšenie bolo predovšetkým dôsledkom: i) rastúcich príjmov plynúcich zo silného rastu HDP a ii) obmedzením výdavkov. Preto sa deficit dostal pod referenčnú úroveň 3 % HDP stanovenú v zmluve v lehote stanovenej Radou.

                           —

                           Podľa konvergenčného programu na roky 2017 – 2020, ktorý predložila chorvátska vláda 27. apríla 2017, by sa mal deficit verejných financií v roku 2017 zvýšiť na 1,3 % HDP a v roku 2018 by mal klesnúť na 0,8 % HDP. V prognóze Komisie z jari 2017 sa predpokladá, že deficit bude v roku 2017 na úrovni 1,1 % HDP a v roku 2018 na úrovni 0,9 % HDP. Deficit by teda mal počas prognózovaného obdobia zostať pod referenčnou hodnotou 3 % HDP stanovenou v zmluve.

                           —

                           Štrukturálne saldo, čo je saldo verejných financií upravené podľa hospodárskeho cyklu a očistené od jednorazových a iných dočasných opatrení, sa v období rokov 2014 – 2016 zlepšilo o 3,0 % HDP.

                           —

                           Pomer hrubého verejného dlhu k HDP dosiahol vrchol na úrovni 86,7 % v roku 2015, pričom v roku 2016 klesol na 84,2 % v dôsledku rastúceho HDP a zosúladení dlhu a deficitu znižujúcich zadlženie. V prognóze Komisie z jari 2017 sa predpokladá, že v dôsledku silného tempa rastu nominálneho HDP pomer dlhu ďalej klesne na 79,4 % v roku 2018. Na základe toho pomer dlhu za rok 2016 spĺňa výhľadový prvok referenčnej hodnoty pre znižovanie dlhu.

               (7)

               V súlade s článkom 126 ods. 12 zmluvy sa má rozhodnutie Rady o existencii nadmerného deficitu zrušiť, ak sa podľa názoru Rady v príslušnom členskom štáte nadmerný deficit napravil.

               (8)

               Podľa názoru Rady sa nadmerný deficit v Chorvátsku napravil, a preto by sa rozhodnutie 2014/56/EÚ malo zrušiť.

               (9)

               Chorvátsko od roku 2017, ktorý je rokom nasledujúcim po náprave nadmerného deficitu, podlieha preventívnej časti Paktu stability a rastu. Po tom, ako Chorvátsko svoj strednodobý rozpočtový cieľ dosiahlo už v roku 2016, nemalo by sa od neho odchýliť a malo by dodržať dlhové kritérium v súlade s článkom 2 ods. 1a nariadenia (ES) č. 1467/97,

         PRIJALA TOTO ROZHODNUTIE:
   Článok 1
   Z celkového posúdenia vyplýva, že situácia nadmerného deficitu v Chorvátsku sa napravila.
   Článok 2
   Rozhodnutie 2014/56/EÚ sa týmto zrušuje.
   Článok 3
   Toto rozhodnutie je určené Chorvátskej republike.

      V Luxemburgu 16. júna 2017

            Za Radu

            predseda

         E. SCICLUNA

      (1)  Rozhodnutie Rady 2014/56/EÚ z 28. januára 2014 o existencii nadmerného deficitu v Chorvátsku (Ú. v. EÚ L 36, 6.2.2014, s. 13).

      (2)  Nariadenie Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (Ú. v. ES L 209, 2.8.1997, s. 6).

      (3)  Nariadenie Rady (ES) č. 479/2009 z 25. mája 2009 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva (Ú. v. EÚ L 145, 10.6.2009, s. 1).

      (4)  V súlade so Špecifikáciami implementácie Paktu stability a rastu a usmerneniami k forme a obsahu programov stability a konvergenčných programov, ktoré sú k dispozícii na adrese: http://ec.europa.eu/economy_finance/economic_governance/sgp/pdf/coc/code_of_conduct_en.pdf.